戚戚復戚戚
作者：薛季宣
朝代：宋

paragraphs: 戚戚復戚戚，如此春意闌。
紅梨褪深暈，青梅結微酸。
向之一悽慘，饑腸廢朝餐。
姮娥五圓缺，美人隔雲端。
衷情叵自禁，陡覺衣带寬。
芳菲日彫謝，動作不遑安。
咄哉黄栗留，接翮語何繁。
小鳥得于飛，而我別所歡。
夜來風雨惡，中唐水漫漫。
故鄉貧亦好，楚客日南冠。
男兒志四方，愧此柳下官。
安得買山錢，靜處把釣竿。
高懷未易償，歸有道路曼。
匡坐作遐想，心體胡自胖。
行行大刀頭，無生話團欒。